เห็นชอบให้คลังกู้ 8 หมื่นล้านรองรับไทยเข้มแข็ง
ครม.เห็นชอบคลังกู้เงิน 8 หมื่นล้าน เดินโครงการไทยเข้มแข็ง ด้านหน่วยงานรัฐขอขยายเวลา-ขยับงบโครงการเพียบ
27 เม.ย. 2553

ครม.เห็นชอบคลังกู้เงิน 8 หมื่นล้าน เดินโครงการไทยเข้มแข็ง ด้านหน่วยงานรัฐขอขยายเวลา-ขยับงบโครงการเพียบ 
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี ( ครม.) อนุมัติแผนการกู้เงินสำหรับไตรมาส 3/2553 ด้วยวิธีการทำสัญญากู้เงิน (เทอมโลน) วงเงิน 8 หมื่นล้านบาท ซึ่งเป็นการกู้ตามพระราชกำหนดให้อำนาจกระทรวงการคลังกู้เงินเพื่อมากระตุ้นเศรษฐกิจ 4 แสนล้านบาท สำหรับใช้ในโครงการลงทุนตามแผนปฏิบัติการไทยเข้มแข็งในช่วงเม.ย. - ก.ย.  2553 ที่คาดว่าจะมีการเบิกจ่ายเงินลงทุนรวม 1.23 แสนล้านบาท โดยเงินกู้ดังกล่าวจะสมทบกับเงินกู้ที่กู้ที่ยังเหลืออยู่ 4.5 หมื่นล้านบาท จากที่กู้มาก่อนหน้านี้ทั้งหมด 9 หมื่นล้านบาท
ครม.ยังอนุมัติตามที่กระทรวงศึกษาธิการเสนออนุมัติขยายเวลาโครงการลงทุนตามแผนไทยเข้มแข็ง โดยให้สำนักงานปลัดกระทรวงศึกษาธิการ ในส่วนของสำนักงานส่งเสริมการศึกษานอกระบบและการศึกษาตามอัธยาศัย (กศน.) และสำนักงานคณะกรรมการการศึกษาขั้นพื้นฐาน (สพฐ.) ขยายเวลาจัดซื้อจัดจ้างถึงสิ้นเดือนพ.ค. 2553 และให้ สพฐ.ขยายเวลาการพัฒนครูและการจ้างงานในโครงการจากเดิมที่กำหนดเสร็จเดือนก.ย. เป็นเดือนธ.ค. 2553
นอกจากนี้ ที่ประชุมครม. ยังมีมติอนุมัติตามที่กระทรวงการคลังขอยืดเวลาการดำเนินการโครงการก่อสร้างศูนย์ประชุมและนิทรรศการนานาชาติภูเก็ต ที่เป็นการใช้งบประมาณภายใต้แผนปฏิบัติการไทยเข้มแข็ง 2555 จำนวน 3,740 ล้านบาท โดยเดิมจะต้องเริ่มมีการเบิกจ่ายตั้งแต่ภายในวันที่ 31 มี.ค.ที่ผ่านมา ขยายเป็นภายในวันที่ 31 ธ.ค.  2553 นี้ เนื่องจากระทรวงการคลังชี้แจงว่า โครงการยังติดเงื่อนไขด้านสิ่งแวดล้อมที่อยู่ระหว่างจัดทำรายงานผลกระทบสิ่งแวดล้อม (อีไอเอ) อยู่